**KP"VODOVOD" AD**

 **S R B A C**

**P O S L O V N I K**

**o**

**radu Skupštine akcionara**

**Srbac, juni 2021.godine**

 Na osnovu člana 276 stav 4.Zakona o privrednim društvima („Sl.glasnik RS“, br. 127/08, 58/09 i 100/11) i člana 5. stav 1. tačka b. Zakona o javnim preduzećima („Sl.glasnik RS“, br. 75/04 i 78/11) i člana 40.Statuta KP „Vodovod“ AD Srbac, Predsjednik Skupštine akcionara KP „Vodovod“ AD Srbac dana \_\_\_\_\_\_\_\_ 2021. godine utvrdio je prečišćeni tekst poslovnika o radu Skupštine.

 ***P O S L O V N I K***

 **o radu Skupštine**

 **-Prečišćeni tekst -**

***I OPŠTE ODREDBE***

***Član 1.***

 Ovim Poslovnikom u skladu sa Statutom Društva, bliže se uređuje način rada Skupštine Društva, a naročito:

 - pripremanje, sazivanje i rad na sjednici

 - prava i dužnosti akcionara

 - odlučivanje

 - održavanje reda na sjednici

 - vođenje zapisnika i

 - druga pitanja u vezi sa radom Skupštine.

 ***Član 2.***

 Odredbe ovog Poslovnika obavezne su za sve akcionare, odnosno njihove punomoćnike, kao i druga lica koja učestvuju u radu Skupštine (u daljem tekstu: akcionari) ili prisustvuju sjednicama Skupštine.

 ***Član 3.***

 Za pravilnu primjenu odredaba ovog Poslovnika, odgovoran je predsjednik Skupštine.

***II PRIPREMANJE, SAZIVANJE I RAD***

 ***NA SJEDNICI SKUPŠTINE***

***Član 4.***

 Pripremanje sjednice Skupštine vrši Nadzorni odbor Društva .

Nadzorni odbor u tu svrhu:

* utvrđuje prijedloge dokumenata , akata za čije je donošenje nadležna Skupština,
* utvrđuje prijedloge odluka o kojima će se glasati na Skupštini,
* donosi odluku o sazivanju sjednice koja sadrži: datum, mjesto i vrijeme održavanja Skupštine, dnevni red, označenje dnevnih listova u kojima će se objaviti saziv, kao i datum , mjesto i vrijeme održavanja ponovne Skupštine , ukoliko se ta sjednica ne održi zbog nedostatka kvoruma.

***Član 5.***

 Godišnja Skupština akcionara Društva saziva se i održava jednom godišnje najkasnije u roku šest mjeseci nakon završetka poslovne godine.

***Član 6.***

 **Godišnja Skupština** održavase na dan i u vrijeme koje utvrdi Nadzorni odbor svojom odlukom, u pravilu u sjedištu Društva, ili na nekom drugom mjestu koje odlukom utvrdi Nadzorni odbor Društva.

 Neodržavanje Skupštine akcionara Društva u vrijeme iz stava 1.ovog člana ne utiče na valjanost drugih aktivnosti Društva.

 Skupštinu saziva Nadzorni odbor.

***Član 7.***

 Društvo može sazvati i **vanrednu Skupštinu** akcionara na zahtjev:

1. 1/3 članova Nadzornog odbora,
2. po pisanom zahtjevu akcionara sa najmanje 10% akcija sa pravom glasa o pitanju predloženom za vanrednu Skupštinu.

***Član 8.***

 Zahtjev iz člana 7. tačka b) mora biti datiran, potpisan od svih akcionara koji ga podnose i mora da sadrži prijedlog dnevnog reda, kao i podatke o: identifikaciji tih akcionara; broju akcija koje svaki od njih posjeduje; cilju ili ciljevima zbog kojih se Skupština saziva.

 Zahtjev iz prethodnog stava ovog člana za sazivanje Skupštine smatra se da je primljen u akcionarskom društvu, ako je upućen na Nadzorni odbor Društva, u sjedištu Društva označeno u osnivačkom aktu.

 Dan na koji se utvrđuje lista akcionara koji su ovlašćeni da podnesu zahtjev za vanrednu Skupštinu je datum stavljanja prvog potpisa na taj zahtjev.

 Nadzorni odbor akcionarskog društva dužan je da donese odluku o prihvatanju ili odbijanju sazivanja vanredne Skupštine najkasnije u roku od 10 dana od dana prijema zahtjeva. Nadzorni odbor dužan je da na adresu navedenu u zahtjevu, najkasnije u roku od 7 dana od dana donošenja ove odluke, obavijesti o tome svako lice koje je zahtijevalo sazivanje vanredne Skupštine. Odluka o odbijanju sazivanja vanredne Skupštine obavezno sadrži razloge odbijanja.

 Zahtjev za sazivanje Skupštine koji je podnio ovlašćeni podnosilac, biće odbijen :

-kada nije podnesen u skladu sa ovim članom,

-kada akcionari koji su podnijeli zahtjev ne posjeduju ili ne zastupaju propisani

 procenat glasova i

-kada nijedno od predloženih pitanja za dnevni red vanredne Skupštine nije u

 djelokrugu Skupštine.

 Vanredna skupština može odlučivati jedino o pitanjima navedenim u zahtjevu podnesenim u skladu sa ovim članom.

***Član 9.***

 Skupština akcionara može se sazvati po nalogu Suda.

 Ako se godišnja Skupština akcionarskog Društva ne održi u propisanom roku, nadležni Sud u vanparničnom postupku može naložiti njeno održavanje na zahtjev akcionara koji ima pravo da prisustvuje i da glasa na godišnjoj Skupštini ili direktora, odnosno članova Nadzornog odbora Društva. Sud ima ovlašćenje da imenuje privremenog zastupnika sa ovlašćenjem da sazove i predsjedava sjednici Skupštine i utvrdi mjesto i datum održavanja , kao i dnevni red sjednice u skladu sa Zakonom o privrednim društvima.

 Ako se vanredna skupština akcionarskog društva ne održi najkasnije u roku od 30 dana, od dana prijema zahtjeva ili na dan koji utvrdi Nadzorni odbor u skladu sa članom 8 . stav 4 .ovog Poslovnika, nadležni Sud u vanparničnom postupku može naložiti njeno održavanje po zahtjevu bilo kog akcionara koji je potpisnik zahtjeva za sazivanje.

 U slučajevima iz stava 2. i 3. ovog člana Sud u vanparničnom postupku dužan je da donese rješenje u roku od 48 časova od prijema zahtjeva.

 Troškove održavanja bilo koje Skupštine akcionara po nalgu Suda snosi akcionarsko Društvo.

***Član 10.***

 Skupština Društva obavezno se saziva bez odgađanja, ako se prilikom izrade finansijskih izvještaja ili u drugim slučajevima utvrdi da Društvo posluje sa gubitkom, u skladu sa Zakonom.

***Član 11.***

 Vlasnik većinskog broja akcija može nezavisno od drugih subjekata sazvati vanrednu Skupštinu akcionara Društva, u skladu sa zakonom i Statutom, kada procijeni da je to od neposrednog interesa za Društvo.

 ***Član 12.***

 Poziv za sjednicu Skupštine akcionara se objavljuje bez prekida na internet na internet stranici Banjalučke berze i u najmanje dva dnevna lista registrovana na području Republike Srpske, a uz to poziv može da se objavi i na internet stranici Društva i to :

1.za godišnju Skupštinu najkasnije 30 i najranije 60 dana prije održavanja Skupštine,

2.za vanrednu Skupštinu najkasnije 15 i najranije 30 dana prije održavanja Skupštine.

***Član 13.***

 Poziv za održavanje Skupštine akcionara Društva- Obavještenje iz člana 12. stav 1. tačka 1.Poslovnika, obavezno sadrži :

* vrijeme i mjesto održavanja,
* prijedlog dnevnog reda sa naznakom pitanja o kojima se glasa na Skupštini i prijdloge odluka o kojima se odlučuje na toj sjednici ( posebno uključujući izbor članova Nadzornog odbora),
* navod da Društvo obezbjeđjuje kopiju finansijskog izvještaja, zajedno sa izvještajem nezavisnog revizora, izvještajem Nadzornog odbora o poslovanju Društva, tekst bilo kog prijedloga za promjene Statuta ( kao osnivačkog akta), opis bilo kog ugovora ili drugog pravnog posla predloženog za odobrenje, kao i druga akta u skladu sa Statutom ( kao osnivačkim aktom), Zakonom, koji uređuje tržište hartija od vrijednosti i drugim Zakonom, svakom akcionaru koji to zahtijeva, u sjedištu Društva u redovno radno vrijeme.

***Član 14.***

 Poziv za održavanje Skupštine akcionara Društva- Obavještenje iz člana 12. stav 1. tačka 2. Poslovnika, obavezno sadrži:

* vrijeme i mjesto održavanja,
* opis razloga sazivanja vanredne Skupštine,
* dnevni red koji predlažu lica koja sazivaju ili zahtijevaju sazivanje vanredne Skupštine.

***Član 15.***

 Na sjednici Skupštine akcionara Društva može se odlučivati samo o tačkama dnevnog reda koje su valjano objavljene i uvrštene u dnevni red u skladu sa Zakonom i Statutom, a može se raspravljati i o drugim pitanjima.

 Akcionar ili akcionari koji imaju najmanje 10% akcija sa pravom glasa za izbor Nadzornog odbora Društva mogu predložiti i zahtijevati da se najviše dva nova pitanja uključe u dnevni red Skupštine.

 Prijedlog iz stava 2. ovog člana mora se sačiniti u pisanoj formi u roku od sedam dana od dana objave godišnjeg saziva sjednice Skupštine, odnosno u roku od pet dana od dana objave saziva sjednice vanredne Skupštine.

 Prijedlog iz stava 2. i 3. ovog člana koji se dostavlja Nadzornom odboru u sjedištu Društva, sadrži razloge za davanje prijedloga, uključujući i prijedlog odluke kao i imena akcionara koji daju prijedlog i broj glasova kojim raspolažu.

 Akcionar iz stava 2. ovog člana ne može da se računa u više od jedne grupe koja posjeduje navedeni procenat glasova.

 Ako Nadzorni odbor akcionarskog Društva propusti da u roku od 72 časa od dana prijema zahtjeva odgovori na zahtjev akcionara u skladu sa stavom 2. ovog člana, ili ako on odbije zahtjev, nadležni Sud u vanparničnom postupku ima ovlašćenje, po zahtjevu bilo kog od tih akcionara koji se mora podnijeti u daljem roku od 48 časova, da naloži da se njihovom zahtjevu udovolji, o čemu donosi odluku u roku od 48 časova nakon prijema zahtjeva.

***Član 16.***

 Radom Skupštine akcionara Društva predsjedava Predsjednik Skupštine.

 Predsjednika i zamjenika predsjednika Skupštine akcionara Društva bira Skupština akcionara Društva većinom glasova prisutnih akcionara, na mandatni period od 4 (četiri) godine, uz mogućnost ponovnog izbora, na prijedlog Nadzornog odbora.

***Član 17.***

 Skupština akcionara Društva donosi Poslovnik o radu Skupštine akcionara Društva na prijedlog Predsjednika Skupštine akcionara.

 Poslovnikom o radu Skupština bliže uređuje rad i funkcionisanje Skupštine akcionara Društva u skladu sa Zakonom i Statutom.

***Član 18.***

 Pravo učešća i pravo glasa na Skupštini ostvaruje se na osnovu izvještaja Centralnog registra koji sadrži oznaku akcije, podatke o vlasnicima, broju i nominalnoj vrijednosti akcija sa stanjem na deseti dan prije dana održavanja sjednice Skupštine akcionara, a taj dan se objavljuje u pozivu za sjednicu Skupštine akcionara.

 Lista akcionara iz stava 1. ovog člana mora biti dostupna u sjedištu Društva svim akcionarima koji imaju pravo glasa na skupštini, radi ostvarivanja prava uvida i kopiranja , kao i mogućnosti stavljanja prigovora na bilo koje neispravnosti na listi.

***Član 19.***

 Akcionar može da glasa lično ili preko jednog punomoćnika u skladu sa Zakonom i Statutom.

 Akcionar može dati punomoć određenom licu za jednu ili više skupština, na određeno vrijeme ili do opoziva, sa ili bez uputstva, u pisanoj ili elektronskoj formi, sa određivanjem njegovog punog imena i podacima o broju, po vrsti i klasi posjedovanih akcija.

 Punomoć za zastupanje akcionara mora biti ovjerena od strane nadležnog organa ili ovlaštenog lica Društva, a ako punomoć daje akcionar – pravno lice, ona se ovjerava pečatom i potpisom ovlaštenog lica u pravnom licu.

 Isto lice može biti birano za punomoćnika više puta uzastopno.

 Punomoć se daje punomoćniku i dostavlja u sjedište Društva.

 Ovjerena punomoć se deponuju u dokumentaciju kao prilog uz zapisnik zasjedanja Skupštine akcionara.

 Kada je punomoć data za jednu ili više skupština, važi i za ponovljenu Skupštinu.

 Punomoć se može opozvati u bilo koje vrijeme prije glasanja u pisanoj ili elektronskoj formi doistavljanjem Društvu i punomoćniku ili prećutno ličnim prisustvom i glasanjem na Skupštini akcionara Društva.

***Član 20.***

 Direktor ili članovi Nadzornog odbora i kontrolni akcionari, ne mogu biti punomoćnici za akcionare zaposlene u Društvu i povezana lica u smislu Zakona.

***Član 21.***

 Predsjednik Skupštine akcionara imenuje zapisničara, dva akcionara koji ovjeravaju zapisnik i članove komisije za glasanje.

 Komisija za glasanje koja se sastoji od najmanje tri člana :

* utvrđuje spisak prisutnih i zastupanih akcionara i njihovih punomoćnika i verifikuje identitet punomoćnika,
* utvrđuje ukupan broj glasova i broj glasova svakog akcionara i punomoćnika,
* utvrđuje valjanost svake punomoći,
* broji glasove,
* utvrđuje i objavljuje rezultate glasanja,
* predaje glasačke listiće arhivi Društva na čuvanje i
* vrši i druge poslove u skladu sa bilo kojim pravilima postupka skupštine akcionara.

 Komisija za glasanje dužna je da postupa nepristrasno i savjesno prema svim akcionarima i o svom radu podnosi potpisani pisani izvještaj koji je dokaz rezultata glasanja Skupštine akcionara, ali koji može da ospori bilo koji akcionar ako postupa u dobroj vjeri.

 ***Član 22.***

 Prije početka rada po tačkama dnevnog reda predsjednik Skupštine, poziva

komisiju za glasanje da podnese izvještaj o utvrđivanju kvoruma i stavlja na uvid spisak

prisutnih i zastupanih akcionara i njihovih punomoćnika.

 O izvještaju komisije za glasanje se ne glasa.

 U zapisnik se unose podaci iz Izvještaja Centralnog registra-Knjige akcionara Društva na deseti dan prije dana održavanja sjednice Skupštine akcionara, o ukupnom broju akcionara i ukupnom broju i nominalnoj vrijednosti akcija sa pravom glasa, kao i broju, nominalnoj vrijednosti, klasi akcija i broju glasova prisutnih i predstavljenih akcionara i konstatacija Predsjednika Skupštine o postojanju ili ne postojanju kvoruma za odlučivanje.

***Član 23.***

 Skupština može odlučivati ako su prisutni akcionari ili njihovi punomoćnici koji imaju više od polovine ukupnog broja glasova, uključujući glasove akcionara koji su se opredijelili da glasaju pismenim putem.

 Ako je sjednica Skupštine odgođena zbog nedostatka kvoruma, može biti ponovo sazvana sa istim dnevnim redom najkasnije 15 dana od dana odgađanja (ponovna sjednica Skupštine). Ponovna Skupština može valjano odlučivati ako su prisutni ili predstvaljeni akcionari koji imaju više od 1/3 (jedne trećine) ukupnog broja glasova, uključujući glasove akcionara koji su se opredijelili da glasaju pismenim putem.

***Član 24.***

 Akcionar pravo glasa ostvaruje lično ili preko punomoćnika.

 Odsutni akcionar može glasati pismeno (preporučena pismena pošiljka, telegrafski ili korištenjem drugih tehničkih sredstava), a njegov glas se uzima u obzir u odlučivanju ako stigne do početka zasjedanja Skupštine.

***Član 25.***

 Predsjednik Skupštine rukovodi radom Skupštine, potpisuje akta usvojena na zasjedanju Skupštine i vrši druge poslove predviđene Poslovnikom o radu Skupštine.

***Član 26.***

 Kada Skupština odlučuje o pitanjima koja je nadležni organ Društva svojom odlukom proglasio poslovnom tajnom, Predsjednik može sa tog dijela sjednice Skupštine isključiti javnost.

***Član 27.***

 Skupština po pravilu odlučuje javnim glasanjem.

 Skupština može odlučivati tajnim glasanjem o izboru ili opozivu članova organa preduzeća ili pojedinim pitanjima kada to zahtijevaju akcionari sa najmanje 10% akcija preduzeća.

***Član 28.***

 Svaki akcionar, odnosno punomoćnik akcionara snosi troškove nastale prisustvovanjem sjednicama Skupštine, a troškove pripreme i održavanja Skupštine snosi Društvo.

***Član 29.***

 Akcionari se mogu udruživati u cilju lakšeg ostvarivanja prava upravljanja Društva. U slučaju udruživanja, akcionari biraju predstavnika i opunomoćuju ga za upravljanje njihovim glasovima na Skupštini.

***Član 30.***

 Odluka Skupštine akcionara stupa na snagu danom donošenja, osim u sljedećim slučajevima:

1. ako u odluci nije određen neki drugi datum i
2. kada Zakon izričito uređuje da Odluka stupa na snagu kad se registruje i objavi, u kom slučaju je dan registrovanja, odnosno njenog objavljivanja, dan stupanja na snagu.

***Član 31.***

 Svaka odluka Skupštine akcionara unosi se u zapisnik koji vodi izabrani zapisničar.

 Predsjednik Skupštine akcionara odgovoran je za uredno sačinjavanje zapisnika.

 Zapisnik sjednice Skupštine akcionara sačinjava se 15 dana od dana njenog održavanja.

***Član 32.***

 Odluke Skupštine akcionara mogu se pobijati u skladu sa odredbama Zakona o privrednim društvima.

***III PRAVA I DUŽNOSTI AKCIONARA U SKUPŠTINI***

***Član 33.***

 Skupštinu akcionarskog društva čine akcionari.

 Akcionari u Skupštini imaju pravo i dužnost da prisustvuju sjednicama Skupštine i da učestvuju u njenom radu i odlučivanju.

 Akcionari u Skupštini svoja prava i dužnosti ostvaruju u skladu sa Statutom Društva i ovim Poslovnikom.

 ***Član 34.***

 U okviru interesa akcionara Društva, akcionar ima pravo i dužnost da postavlja pitanja u pismenom obliku najmanje 8 (osam) dana prije održavanja Skupštine Nadzornom odboru, direktoru i drugim stručnim radnicima Društva.

 Na postavljena pitanja akcionara, odgovor se, po pravilu, daje na istoj sjednici, a ukoliko pitanje zahtijeva detaljnija obrazloženja, odgovor će se dati na narednoj sjednici.

 Ukoliko je razmak izmedju sjednica duži, odgovor će se uručiti akcionaru pismenim putem, u roku od 30 dana od dana održavanja Skupštine.

 ***Član 35.***

 Akcionari su dužni čuvati poslovnu tajnu za koju su saznali učešćem u radu Skupštine.

 Na materijalima čiji je sadržaj povjerljiv, stručne službe Društva i drugi autori materijala,dužni su staviti oznaku stepena povjerljivosti.

 ***Član 36.***

 Akcionar u Skupštini je dužan da se pridržava propisanog dnevnog reda Skupštine. Za povrede propisanog dnevnog reda na sjednici, prema akcionaru se mogu izreći mjere utvrđene ovim Poslovnikom.

***IV RAD SKUPŠTINE***

 ***Član 37.***

 Rad Skupštine je javan.

 Javnost se može isključiti u cjelini ili djelimično, samo kada se raspravlja o tačkama dnevnog reda koje predstavljaju poslovnu tajnu.

 ***Član 38.***

 Prije početka rada Skupštine, utvrđuje se broj prisutnih akcionara i ukupan broj glasova.

Ako do početka sjednice nije obezbijeđeno prisustvo akcionara za punovažan rad, ista će biti sazvana na način kako je predviđeno u članu 23. stav 2. ovog Poslovnika.

***Član 39.***

 Sjednicu Skupštine otvara i njenim radom rukovodi predsjednik Skupštine.

 U slučaju spriječenosti ili odsutnosti predsjednika, njegovu funkciju vrši zamjenik, a ako je i zamjenik spriječen, za tu sjednicu bira se predsjedavajući iz reda prisutnih akcionara.

***Član 40.***

 Ako Skupština odlučuje o izmjenama i dopunama Statuta, u objavljenom dnevnom redu naznačava se mjesto gdje se nalazi tekst prijedloga izmjena.

***Član 41.***

 Predsjednik Skupštine objavljuje utvrđeni dnevni red sjednice Skupštine.

 Dnevni red je prihvaćen, ako je za njega glasala većina prisutnih akcionara.

***Član 42.***

 Poslije utvrđivanja dnevnog reda, prelazi se na razmatranje pojedinih pitanja po utvrđenom dnevnom redu.

***Član 43.***

 Akcionar učestvuje u radu Skupštine po redoslijedu javljanja i dobijanja riječi od predsjednika Skupštine.

 Akcionar koji želi da ukaže na povredu odredaba ovog Poslovnika, Zakona ili drugih propisa, može dobiti riječ čim je zatraži, bez obzira na utvrđeni redoslijed za diskusiju.

***V ODLUČIVANJE***

 ***Član 44.***

 Kad predsjednik ustanovi da je diskusija o određenom pitanju u prijedlogu završena, pristupa se glasanju, s tim što se prvo glasa o prijedlozima Nadzornog odbora koji su dati u materijalu za sjednicu, a potom o prijedlozima koje akcionari daju u toku sjednice.

 Prije glasanja, predlagač je dužan formulisati svoj prijedlog, ako isti odstupa od teksta koji je dat u materijalu za sjednicu.

 ***Član 45.***

 Ako na sjednici Skupštine postoji kvorum, Odluke se donose **običnom većinom** glasova akcionara prisutnih lično ili preko punomoćnika koji imaju pravo glasa o određenom pitanju.

 Skupština akcionara odlučuje **kvalifikovanom većinom** koja predstavljapozitivno glasanje najmanje 2/3 glasova prisutnih i akcionara koji glasaju pisanim putem i koji posjeduju akcije sa pravom glasa o:

 1. izmjenama i dopunama Statuta,

 2. promjeni pravne forme i statusne promjene,

 3. likvidaciji,

 4. raspolaganju imovinom velike vrijednosti (u smislu Zakona o privrednim

 društvima).

 Za punovažnost odluke kojom se akcionarima nalažu dodatne obaveze, odnosno smanjuju prava utvrđena u skladu sa Zakonom, ovim Poslovnikom i Odlukom o izdavanju akcija potrebna je saglasnost akcionara na koje se ta odluka odnosi, osim ako zakonom nije durgačije propisano.

 Odredba iz prethodnog stava ovog člana primjenjuje se i na donošenje odluke o ograničenju prenosa akcija na ime ili privremenih akcija ako to ograničenje nije predviđeno Statutom, odnosno odlukom o njihovom izdavanju.

 ***Član 46.***

 Akcionari glasaju javno, dizanjem ruku i putem glasačkih listića.

 Glasanje akcionari vrše tako što se na poziv Predsjednika izjašnjava ko je ''ZA'' prijedlog, ko je ''PROTIV'' prijedloga i ko se '' UZDRŽAVA'' od glasanja.

 ***Član 47.***

 U slučaju kada se ne može utvrditi ukupan broj glasova ''ZA'', odnosno ''PROTIV'', glasanje se vrši poimenično.

 Poimenično glasanje vrši se prozivkom svakog akcionara koji se izjašnjava za prijedlog, protiv prijedloga ili se uzdržava od glasanja.

 Svaka odluka Skupštine akcionara unosi se u zapisnik koji vodi izabrani zapisničar.

 Predsjednik skupština akcionara odgovoran je za uredno sačinjavanje zapisnika.

 Zapisnik sjednice Skupštine akcionara sačinjava se najkasnije 15 dana od dana njenog održavanja.

***Član 48.***

 Nakon izvršenog glasanja,komisija za glasanje utvđuje i objavljuje rezultate glasanja, a predsjednik Skupštine akcionara konstatuje da li je prijedlog odluke o kome se odlučivalo prihvaćen ili odbijen.

 Ako nijedan prijedlog nije dobio dovoljan broj glasova, glasanje se može ponoviti na istoj sjednici najviše dva puta.

 Ukoliko se i ponovnim glasanjem ne dobije potrebna većina glasova, tačka se skida sa dnevnog reda sjednice i priprema za narednu sjednicu.

***VI ODLAGANJE , PREKID I ZAKLJUČIVANJE SJEDNICE***

***Član 49.***

 Zakazana sjednica odlaže se kada nastupe razlozi koji onemogućavaju održavanje sjednice u zakazanom terminu.

 Sjednica se odlaže i kada Predsjednik poslije otvaranja sjednice ustanovi da sjednici ne prisustvuje dovoljan broj glasova akcionara potreban za punovažno odlučivanje.

 Sjednicu odlaže Predsjednik.

***VII ODRŽAVANJE REDA NA SJEDNICAMA***

***Član 50.***

 Za povredu propisanog reda na sjednici prisutnima se može izreći:

 1. opomena,

 2. oduzimanje riječi,

 3. udaljenje sa sjednice.

 Mjere izriče predsjednik Skupštine, odnosno Skupština i iste se unose u zapisnik.

 ***Član 51.***

 Opomena će se izreći prisutnom licu, koji svojim ponašanjem ili govorom na sjednici narušava propisani red.

 Opomenu izriče predsjednik Skupštine.

 ***Član 52.***

 Oduzimanje riječi izriče se licu koje svojim govorom na sjednici narušava propisani red, a već je na istoj sjednici opomenut.

 Oduzimanje riječi izriče predsjednik Skupštine.

 ***Član 53.***

 Udaljavanje sa sjednice izreći će se prisutnom licu koje ne postupi po nalogu predsjednika Skupštine, koji mu je izrekao oduzimanje riječi ili koji na drugi način grubo ometa ili sprječava rad na sjednici.

 O mjeri udaljenja sa sjednice, odluka se donosi većinom glasova prisutnih na Skupštini.

***VIII AKTA SKUPŠTINE***

***Član 54.***

 Akta Skupštine su: opšta akta, odluke, rješenja, zaključci i preporuke.

 Opštim aktom i odlukom se odlučuje o pitanjima iz oblasti poslovanja i statusa Društva.

 Rješenjem se odlučuje o pravima i dužnostima pojedinaca.

 Zaključkom se odlučuje o proceduralnim pitanjima i pitanjima za koje je Skupština nadležna samo da ih razmatra.

 Preporukom se izražava stav Skupštine po određenim pitanjima rada Društva.

***IX ZAPISNIK SA SJEDNICE***

***Član 55.***

 Svaka odluka Skupštine akcionara unosi se u zapisnik koji vodi zapisničar.

 Predsjednik Skupštine akcionara odgovoran je za uredno sačinjavanje zapisnika.

 Zapisnik sjednice Skupštine akcionara sačinjava se najkasnije 15 dana od dana njenog održavanja.

 Zapisnik sa sjednice Skupštine akcionara sadrži naročito: mjesto i dan održavanja sjednice Skupštine, dnevni red, ime i prezime zapisničara, predsjedavajućeg i članova komisije za glasanje, kvorum, rezultat glasanja "za", "protiv" i "uzdržan" od glasanja za svaku odluku, način glasanja, sažeti prikaz diskusije, kao i listu donesenih odluka na Skupštini akcionara.

 Sastavni dio zapisnika sjednice Skupštine akcionara je spisak učesnika i dokazi o propisanom sazivanju.

 Zapisnik sjednice Skupštine akcionara potpisuje Predsjednik Skupštine, dva imenovana akcionara (ovjerivač zapisnika) i zapisničar.

 Zapisnik Skupštine akcionara vodi zapisničar.

***Član 56.***

 Sve odluke na sjednici Skupštine potpisuje predsjednik Skupštine, odnosno njegov zamjenik, a o njihovom izvršenju stara se Nadzorni odbor i direktor Društva.

 Zapisnik i drugi materijali sa sjednice Skupštine čuvaju se na način utvrđen aktima Društva.

***IX RAD POMOĆNIH TIJELA SKUPŠTINE***

 ***Član 57.***

 Skupština može za potrebe rješavanja nekih prethodnih pitanja ili za potrebe utvrđivanja prijedloga odluka o nekom pitanju ili grupi pitanja organizovati pomoćna tjela /komisija, radna grupa, stručni tim /.

 Na rad pomoćnih tjela primjenjuju se odredbe ovog Poslovnika.

 Zapisnik o radu pomoćnih tjela dostavlja se Skupštini.

**X *ZAVRŠNE ODREDBE***

***Član 58.***

 Društvo je obavezno trajno čuvati zapisnike Skupštine, evidenciju o prisustvu i glasanju akcionara, obavještenja i pozive za Skupštinu.

 ***Član 59.***

 Troškove održavanja Skupštine akcionara snosi Društvo.

 ***Član 60.***

 Pitanja koja nisu regulisana ovim Poslovnikom, a ni drugim aktima Društva, Skupština može regulisati posebnom odlukom u skladu sa pozitivnim propisima.

 ***Član 61.***

 Odluku o izmjenama i dopunama ovog Poslovnika donosi Skupština.

 ***Član 62.***

 Poslovnik stupa na snagu osmog dana od dana objavljivanja na oglasnoj ploči Društva.

 Stupanjem na snagu ovog Poslovnika prestaje da važi Poslovnik o radu Skupštine akcionara broj 1611/11 od 17.11.2011.godine.

Broj:\_\_\_\_\_\_\_\_\_\_\_\_\_ PREDSJEDNIK SKUPŠTINE

Datum,\_\_\_\_\_\_\_\_\_ DRUŠTVA

 \_\_\_\_\_\_\_\_\_\_\_\_\_\_\_\_\_\_

 /Miloš Ožeg/